La proposta planteja una modificació de l'actual límit de migració específica (LME) del bisfenol A, per a materials i objectes plàstics, i també estableix restriccions per a l'ús de BPA en vernissos i recobriments.
La Comissió Europea està treballant en una proposta de Reglament sobre l'ús del bisfenol A (BPA) en vernissos, recobriments i plàstics destinats a entrar en contacte amb els aliments.
La utilització del BPA com a monòmer en la producció de materials i objectes plàstics que es fan servir en contacte amb els aliments està permesa a la Unió Europea pel Reglament (UE) núm. 10/2011, sobre materials i objectes plàstics destinats a entrar en contacte amb aliments.
El Reglament estableix un límit de migració específica (LME) [1] per a aquesta substància de 0,6 mg/kg d'aliment i manté la prohibició de fabricar biberons amb BPA i, a diferència de l'anterior norma sobre materials i objectes plàstics, no en permet l'ús com a additiu.
A principis de 2015 l'Autoritat Europea de Seguretat Alimentària va publicar una reavaluació del bisfenol A: Opinió científica de l'EFSA sobre els riscos per a la salut pública per la presència de bisfenol A (BPA) en els productes alimentaris.En aquesta Opinió, l'EFSA examina les dades disponibles i els estudis científics publicats entre 2006 i 2012, així com alguns estudis disponibles del 2013, i modifica l'anterior valor orientatiu basat en la salut i estableix una ingesta diària tolerable (IDTP) provisional de BPA de 4 μg/kg de pes corporal i dia.
Ara, sobre la base de la nova IDT provisional, la Comissió Europea proposa, mitjançant la proposta rebaixa el límit de migració específic del BPA de 0,6 mg/kg d'aliment a 0,05 mg/kg.
A més, afegeix una nova restricció a l'ús del BPA per la qual no es permet la migració de BPA en materials i objectes plàstics destinats específicament a posar-se en contacte amb aliments per a infants i nadons, com a mesura de precaució per als grups més vulnerables.
D'altra banda, com a conseqüència de les noves dades identificades en l'Opinió d'EFSA respecte al pes de la contribució que tenen els aliments enllaunats en l'exposició dietètica del BPA i l'extensiu ús del BPA en resines epoxi per als vernissos i recobriments aplicats a les llaunes d'ús alimentari, la proposta també adopta restriccions per a l'ús del bisfenol A en vernissos i recobriments.
El Reglament aplica també als vernissos i recobriments el nou LME de 0,05 mg de BPA / kg d'aliment establert per al BPA a partir de materials i objectes plàstics i estableix la restricció per la qual no es permet la migració de BPA a partir de vernissos o recobriments aplicats a materials i objectes específicament destinats a entrar en contacte amb fórmules infantils, fórmules de seguiment, aliments a base de cereals processats, aliments per a nadons o aliments per a objectius mèdics especials desenvolupats per satisfer els requisits nutricionals dels lactants i nadons, tal com refereix el Reglament (UE) núm. 609/2013.
A més,, estableix regles per a les proves de migració i l'expressió dels resultats de les proves de migració.
[1] Límit de migració específica (LME): quantitat màxima permesa d'una determinada substància alliberada des d'un material o objecte en aliments o en simulants alimentaris.